CELEX: 32018D1985
Language: hu
Date: 2018-12-13 00:00:00
Title: A Bizottság (EU) 2018/1985 végrehajtási határozata (2018. december 13.) a Willaertia magna c2c maky 11. terméktípusba tartozó biocid termékek hatóanyagaként történő felhasználásának elutasításáról (EGT-vonatkozású szöveg.)

14.12.2018   
               
               
                  HU
               
               
                  Az Európai Unió Hivatalos Lapja
               
               
                  L 317/27
               
            
         A BIZOTTSÁG (EU) 2018/1985 VÉGREHAJTÁSI HATÁROZATA
         (2018. december 13.)
         a Willaertia magna c2c maky 11. terméktípusba tartozó biocid termékek hatóanyagaként történő felhasználásának elutasításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 9. cikke (1) bekezdésének b) pontjára,
         mivel:
         
                     (1)
                  
                  
                     Franciaország értékelő illetékes hatóságához 2014. március 17-én kérelmet nyújtottak be a Willaertia magna c2c maky nevű mikroorganizmusnak az 528/2012/EU rendelet V. mellékletében leírt 11. terméktípusba – azaz a hűtőfolyadékokhoz és technológiai eljárásokhoz használt tartósítószerek közé – tartozó biocid termékekben használható hatóanyagként történő jóváhagyása iránt.
                  
               
                     (2)
                  
                  
                     Franciaország értékelő illetékes hatósága az 528/2012/EU rendelet 8. cikke (1) bekezdésének megfelelően 2017. március 15-én benyújtotta értékelési jelentését és következtetéseit.
                  
               
                     (3)
                  
                  
                     A biocid termékekkel foglalkozó bizottság 2018. április 26-án megfogalmazta az Európai Vegyianyag-ügynökség véleményét, amelyben figyelembe vette az értékelő illetékes hatóság következtetéseit (2).
                  
               
                     (4)
                  
                  
                     A véleményből kitűnik, hogy a 11. terméktípusba tartozó, Willaertia magna c2c maky mikroorganizmust tartalmazó biocid termékek várhatóan nem felelnek meg az 528/2012/EU rendelet 19. cikke (1) bekezdésének b) pontjában meghatározott követelményeknek. Megemlítendő különösen, hogy az emberi egészségre jelentett kockázatok értékelése során vizsgált forgatókönyvek kapcsán elfogadhatatlan kockázatokat azonosítottak, biztonságos felhasználási módot pedig nem tudtak azonosítani. Ezenkívül nem volt kellőképpen igazolható a Willaertia magna c2c maky természetes hatásossága a Legionella pneumophila elleni védekezés szempontjából.
                  
               
                     (5)
                  
                  
                     Figyelembe véve az Európai Vegyianyag-ügynökség véleményét, a Bizottság úgy ítéli meg, hogy nem helyénvaló jóváhagyni a Willaertia magna c2c maky 11. terméktípusba tartozó biocid termékekben történő felhasználását.
                  
               
                     (6)
                  
                  
                     Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
                  
               ELFOGADTA EZT A HATÁROZATOT:
         
            1. cikk
            A Willaertia magna c2c maky 11. terméktípusba tartozó biocid termékek hatóanyagaként történő felhasználását a Bizottság nem hagyja jóvá.
         
         
            2. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2018. december 13-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 167., 2012.6.27., 1. o.
         
         
            (2)  A biocid termékekkel foglalkozó bizottság véleménye a Willaertia magna c2c maky hatóanyag jóváhagyása iránti kérelemről, terméktípus: 11, ECHA/BPC/206/2018, elfogadás időpontja: 2018. április 26.